作者:儲光羲
標題:晚次東亭獻鄭州宋使君文
內容:自初賓上國，乃到鄒人鄉。曾點與曾子，俱升闕裡堂。武皇恢大略，逸翮思寥廓。三居清憲臺，兩拜文昌閣。為道既貞信，處名猶謇諤。鐵柱勵風威，錦軸含光輝。夜聞持簡立，朝看伏奏歸。洞門清佩響，廣路玉珂飛。驤首入丹掖，摶空趨太微。絲綸逢聖主，出入飄華組。愔愔宿帝梧，侃侃居文府。海內語三獨，朝端謀六戶。善計在弘羊，清嚴歸仲舉。侍郎跨方朔，中丞蔑周處。天眷擇循良，惟賢降寵章。分符指聊攝，為政本農桑。籍籍歌五袴，祁祁頌千箱。隨車微雨灑，逐扇清風颺。既以遷列國，複茲鄰帝鄉。褰帷乃仍舊，坐嘯非更張。居敬物無擾，履端人自康。薄遊出京邑，引領東南望。林晚鳥雀噪，田秋稼穡黃。成皋天地險，廣武徵戰場。道喪苦兵賦，時來開井疆。霏霏渠門色，晻晻制巖光。徒念京索近，獨悲溱洧長。大明潛照耀，淑慝自昭彰。昔歲幸西土，今茲歸洛陽。同焉知鄭伯，當輔我周王。